24-årig mand med tilknytning til Black Army dømt for narkohandel | LOCAL EYES
Home Bander og rockere Black Army 24-årig mand med tilknytning til Black Army dømt for narkohandel
24-årig mand med tilknytning til Black Army dømt for narkohandel
En 24-årig mand er mandag blevet idømt to års fængsel for narkohandel. Den dømte har tilknytning til Black Army, oplyser politiet.
Dommen over den 24-årige mand faldt mandag ved Retten i Svendborg.
Han fik to års fængsel for flere overtrædelser af narkotikalovgivningen herunder opbevaring af 500 gram amfetamin i et kælderrum i Rudkøbing og opbevaring af fem kilo hash på flere adresser i Svendborg.
Sagen er en del af en omfattende efterforskning i bandemiljøet omkring Black Army på Fyn, oplyser politiet, og indenfor de seneste måneder er tre bandemedlemmer blevet idømt fængselsstraffe ved Retten i Svendborg.
Den 9. marts 2016 blev et medlem idømt 5½ års fængsel for besiddelse af 1 kg kokain.
Den 4. april 2016 blev et medlem idømt 10 måneder for blandt andet overdragelse af 80 gram kokain.
Den 3. juni 2016 blev et medlem idømt 6½ års fængsel for blandt andet besiddelse af 1 kg kokain samt videresalg af 40 kg. hash.
LÆS OGSÅ: Politiet: Black Army har etableret sig i Aarhus
- Vi er meget tilfredse med, at flere med tilknytning til Black Army nu er idømt lange fængselsstraffe. Fyns Politi har længe haft gruppens medlemmer og medløbere i kikkerten på grund af de asociale aktiviteter, der foregår omkring dem. Det var en kontant afregning ved domstolene, vi gik efter og efter de mange domme i sagskomplekset, kan vi nu rette fokus mod de næste fra dette kriminelle miljø, siger senioranklager Jacob Thaarup fra anklagemyndigheden ved Fyns Politi.
Den 24-årige mand har været varetægtsfængslet siden den 17. december 2015, og han blev efter domsafsigelsen sendt direkte til afsoning.
Tirsdag 21. jun 2016 / a17439
NæsteSønderjyde kræves fængslet for at true folketingsmedlem
ForrigeTre mænd dømt for drabsforsøg